Vrou se kop in mans se besit gevindFoto: SAPD/Facebook Twee mans is in Polokwane in hegtenis geneem nadat ŉ vrou se kop by hulle gevind is, het die polisie in Limpopo gesê. Kol. Ronel Otto, woordvoerder van die polisie, het gesê polisiebeamptes het Sondag inligting opgevolg oor mense wat glo menslike liggaamsdele verkoop. “Die beamptes het ŉ voertuig voorgekeer in Markstraat naby die taxistaanplek.” Volgens Otto het beamptes die voertuig deursoek en op ŉ vrou se kop afgekom wat in koerantpapier toegedraai was. Twee verdagtes is in hegtenis geneem. Otto het gesê dit is nog nie duidelik waar of wanneer die vrou vermoor is nie. Otto het intussen bevestig dat polisiebeamptes Maandagoggend op die verbrande liggaam van ŉ vrou afgekom het onder ŉ brug in Mahwelereng. Sy het gesê die moontlikheid word ondersoek dat dit die liggaam is van die vrou wat vermoor en wie se kop verwyder is. Die verdagtes sal Maandag in die Mahwelereng-landdroshof verskyn op aanklag van moord.